**Postup pri rušení stagnujúcej knižnice**

**Legislatívne východiská**

Postavenie a úlohy knižníc, ich zriaďovanie, poskytovanie knižnično-informačných služieb

verejnosti, ochranu, využívanie a sprístupňovanie historického knižničného dokumentu a

historického knižničného fondu upravuje zákon č. 126/2015 Z. z. Národnej rady Slovenskej

republiky o knižniciach, o doplnení zákona Slovenskej národnej rady č. 27/1987 Zb. o štátnej

pamiatkovej starostlivosti a o zmene a doplnení zákona č. 68/1997 Z. z. o Matici

slovenskej, Zmena: 416/2001 Z. z., Zmena: 84/2007 Z. z., Zmena: 374/2013 Z. z.

Zákon o knižniciach vymedzil knižnicu ako kultúrnu, informačnú a vzdelávaciu ustanovizeň,

ktorá je právnická osoba alebo súčasť právnickej osoby; získava, spracúva, uchováva,

ochraňuje a sprístupňuje knižničný fond a poskytuje knižnično-informačné služby (KIS).

To znamená, že stagnujúca knižnica, ktorá nezískava a nesprístupňuje knižničný fond

a neposkytuje knižnično-informačné služby, nezodpovedá definícii knižnice podľa zákona

o knižniciach, nezabezpečuje služby pre obyvateľov a nemôže sa uchádzať o finančnú

podporu z regionálnych alebo štátnych dotačných programov.

V prípade chýbajúcej fungujúcej verejnej knižnice v obci, je vhodné knižnično-informačné

služby pre obyvateľstvo zabezpečiť združením finančných prostriedkov obcí v regióne a

realizovať KIS prostredníctvom bibliobusov, prípadne prostredníctvom regionálnych knižníc

pomocou výmenných knižničných fondov pre obce. V takom prípade je zbytočné naďalej

ponechávať stagnujúcu - nefungujúcu verejnú knižnicu a je vhodné ju zrušiť.

Odporúča sa zvýšenú pozornosť venovať zlepšeniu podmienok pre poskytovanie

knižnično-informačných služieb rozvojom sieti 105 mestských knižníc, ktoré by mohli

zabezpečiť knižnično-informačné služby aj pre obyvateľov okolitých obcí.

Podľa zákona o knižniciach rozlišujeme obecné a regionálne verejné knižnice. Regionálne

knižnice pôsobia na území viacerých obcí, to znamená, že zabezpečujú KIS aj pre ich

obyvateľov a tiež pre obyvateľov mesta, v ktorom sídlia. Vzhľadom na ich regionálne

funkcie, je nevyhnutné finančne zabezpečiť plnenie ich úloh, predovšetkým ich fondy je

nevyhnutné systematicky doplňovať a obnovovať. Zákon o knižniciach regionálnej

knižnici okrem iných úloh ukladá: „c) zabezpečuje na základe zmluvných vzťahov dopĺňanie

knižničných fondov obecných knižníc“.

Je nevyhnutné združovať finančné prostriedky na zabezpečenie obnovy knižničných fondov,

ktoré sú základnou podmienkou pre poskytovanie KIS. Výsledky štatistického zisťovania o

verejných knižniciach za rok 2013 ukázali, že prírastok do fondov fungujúcich verejných

knižníc predstavoval len 14 % odporúčaného prírastku podľa IFLA. Nie je rentabilné

vynakladať finančné prostriedky na uchovanie stagnujúcich knižníc, je potrebné viac

finančných prostriedkov vynaložiť na zabezpečenie podmienok pre poskytovanie kvalitných

KIS vo fungujúcich verejných knižniciach, predovšetkým regionálnych a mestských.

Špeciálna knižnica má podľa Zákona o knižnici špecializovaný knižničný fond. Špeciálna

knižnica poskytuje knižnično-informačné služby svojmu zriaďovateľovi a s jeho súhlasom aj

verejnosti. Špeciálne knižnice, ktoré sú súčasťou odbornej inštitúcie, budujú špecializované

knižničné fondy zamerané na odbornú problematiku, ktorej sa zamestnanci inštitúcie a

bádatelia venujú, preto je ich potreby nutné zabezpečiť individuálne, len v niektorých sieťach

špeciálnych knižníc je možná výmena časti fondu medzi knižnicami siete.

Rušenie stagnujúcich knižníc by aj v sieti špeciálnych knižníc malo viesť k posilneniu

budovania fondov a rozvoju fungujúcich špeciálnych knižníc na zabezpečenie kvalitných KIS

pre svojich používateľov.

**Zriaďovateľ alebo zakladateľ knižnice pri jej rušení postupuje podľa Zákona**

**o knižniciach**

Zákon o knižniciach v § 12 Práva a povinnosti zriaďovateľa alebo zakladateľa knižnice

uvádza jeho právo:

„1) Zriaďovateľ alebo zakladateľ knižnice je oprávnený a) zriadiť alebo založiť a zrušiť

knižnicu“,

určuje aj jeho povinnosti: „2) Zriaďovateľ alebo zakladateľ knižnice je povinný“

(uvádzame len povinnosti v súvislosti s rušením knižnice):

„b) oznámiť ministerstvu zriadenie alebo založenie a zrušenie knižnice do 60 dní od vzniku

týchto skutočností,

i) ponúknuť vyradené knižničné dokumenty alebo knižničný fond knižnice, ktorá sa

zrušila, iným knižniciam; prednostné právo na získanie vyradených knižničných dokumentov

majú knižnice s konzervačnou funkciou

(3) Zriaďovateľ alebo zakladateľ knižnice podľa § 5 ods. 1 je povinný vyžiadať si pred

zrušením knižnice alebo zlúčením knižnice, alebo pri prevode zriaďovateľskej alebo

zakladateľskej funkcie dohodou na iného zriaďovateľa alebo zakladateľa, ak ide o knižnicu

uvedenú v § 25 ods. 6, záväzné stanovisko ministerstva. Rozhodnutie o zrušení alebo zlúčení

vydané v rozpore so stanoviskom ministerstva je neplatné.“

Pred zrušením knižnice postupuje knižnica podľa § 13 Zákona o knižniciach - Práva

a povinnosti knižnice, ktorý jej ukladá uskutočniť mimoriadnu „revíziu knižničného fondu:

b) mimoriadne, ak

1. revíziu nariadi zriaďovateľ alebo zakladateľ,

2. treba zistiť skutočný stav, najmä po mimoriadnej udalosti, premiestnení knižnice, zmene

zodpovedného zamestnanca.“

Pri rušení knižnice nariadi mimoriadnu revíziu knižničného fondu zriaďovateľ alebo

zakladateľ knižnice.

Zriaďovateľ alebo zakladateľ knižnice jej nariadi vykonať mimoriadnu revíziu knižničného

fondu.

Pri revízii postupuje podľa **Vyhlášky MK SR č. 201/2016 Z. z.**, ktorou sa ustanovujú

podrobnosti o spôsobe vedenia odbornej evidencie, vyraďovaní a revízii knižničného fondu v

knižniciach.

„Cieľom revízie knižničného fondu je fyzické porovnanie skutočného počtu knižničných

jednotiek s evidovaným počtom knižničných jednotiek, ktoré tvoria knižničný fond knižnice.“

Každý knižničný dokument, ktorý bol zaradený do knižničného fondu musí byť zaevidovaný

v základnej alebo pomocnej odbornej evidencii.

**Základná odborná evidencia** patrí medzi majetkoprávne evidencie a musí sa trvalo

uchovávať.

Tvorí ju:

a) prírastkový zoznam,

b) zoznam úbytkov.

**Pomocnú odbornú evidenciu tvorí najmä**

a) evidencia periodík,

b) evidencia knižničných jednotiek získaných a odosielaných na výmenu.

Pomocné odborné evidencie nepatria medzi majetkoprávne evidencie. Sú z hľadiska knižnice

len pomocnou, dočasnou evidenciou v ktorej sa zaznamenávajú aktuálne informácie, platné

len po určitý čas.

Odborná evidencia sa vedie v tlačenej forme alebo elektronickej forme. O forme vedenia

odbornej evidencie rozhoduje osoba poverená vedením knižnice zriaďovateľom alebo

zakladateľom knižnice (ďalej len “poverená osoba"). Ak sa základná odborná evidencia vedie

v elektronickej forme, knižnica vyhotovuje po skončení kalendárneho roka tlačený výstup vo

forme zviazaného a autorizovaného dokumentu.

Podkladom na revíziu knižničného fondu je Prírastkový zoznam a evidencia výpožičiek, príp.

ďalšie pomocné evidencie, najmä miestny zoznam alebo zoznam knižničných jednotiek, ktoré

knižnica vypožičala.

**Postup pri revízii knižničného fondu pred zrušením knižnice**, t. j. predmetom vyraďovania

je celý knižničný fond:

1. Poverená osoba vymenuje revíznu komisiu, ktorá vykoná revíziu, má aspoň 3 členov,

vrátane predsedu

2. Vypracovanie podrobného plánu revízie, vrátane organizačného a personálneho

zabezpečenia poverenou osobou

3. Zabezpečenie vrátenia všetkých zapožičaných dokumentov z knižnice

4. Porovnanie údajov priamo v dokumente s údajmi v prírastkovom zozname a v iných

pomocných evidenciách (podkladom pre revíziu je prírastkový zoznam, evidencia

výpožičiek a ďalšie pomocné evidencie)

5. Komisia vypracuje návrh na vyradenie a zoznam vyraďovaných knižničných

jednotiek, pričom zoznam musí obsahovať základné identifikačné údaje z

Prírastkového zoznamu podľa vyhlášky MK SR č. 421/2003 Z. z § 2 :

- prírastkové číslo,

- signatúru, ak sa nezhoduje s prírastkovým číslom,

- meno a priezvisko autora a názov,

- vydavateľské údaje – miesto vydania, vydavateľ, rok vydania,

- cenu,

- dôvod vyradenia

6. Komisia vypracuje zápisnicu o výsledku revízie podľa vyhlášky MK SR č. 421/2003

Z. z , ktorá je podkladom na vyradenie knižničných jednotiek a na zrušenie

knižničného fondu. Zápisnica tiež musí obsahovať záznam o zistených skutočnostiach,

najmä nesúlad medzi skutočným počtom a evidovaným počtom knižničných

jednotiek. V zápisnici uvedieme celkový počet nezvestných dokumentov. Ich zoznam

je neoddeliteľnou súčasťou zápisnice. Za nezvestný považujeme dokument, ktorý je v

prírastkovom zozname zaznamenaný, v čase revízie nie je vo fonde prítomný a nie je o

ňom záznam v žiadnej z pomocných evidencií. Zápisnica o výsledku revízie je pre

poverenú osobu podkladom na vyradenie knižničných jednotiek z knižničného fondu a

na odstránenie nedostatkov zistených revíziou. Prípadný postih zodpovedných osôb za

zavinené škody rieši každá organizácia individuálne podľa príslušných

pracovnoprávnych predpisov (Zákonník práce)

7. Vykoná sa odpísanie vyradenej knižničnej jednotky záznamom v Zozname úbytkov

a v Prírastkovom zozname. V prírastkovom zozname pri príslušnom zázname

prečiarkneme prírastkové číslo a v rubrike Poznámka uvedieme Vyradené, pozri zoznam

úbytkov č. ..... (poradové číslo v zozname úbytkov). Pri hromadnom vyraďovaní knižničných

jednotiek možno v Zozname úbytkov uviesť iba rozpätie poradových čísiel s odkazom na

zoznam vyradených knižničných jednotiek, ktorý tvorí neoddeliteľnú súčasť Zoznamu

úbytkov.

8. Vyradené knižničné jednotky prednostne ponúkneme knižniciam s konzervačnou

funkciou v súlade so Zákonom o knižniciach, § 12 ods. 2 písm. i):

Slovenskej národnej knižnici v Martine a Univerzitnej knižnici v Bratislave. Ak tieto knižnice

neprejavia záujem o vyradené knižničné jednotky, môžu byť ponúknuté iným knižniciam

formou výmeny alebo bezodplatným prevodom. V prípade, že sa oslovené knižnice

nevyjadrili do 15 dní, môžeme s vyradenými knižničnými jednotkami naložiť v zmysle

zákona č. 302/2001 Z. z. o samospráve vyšších územných celkov a zákona č. 446/2001 o

majetku vyšších územných celkov. Vyradenú literatúru ponúkneme na predaj do antikvariátu

alebo individuálnym záujemcom. Dokumenty, ktoré nemajú nijakú kultúrnu hodnotu alebo

mali obmedzenú dobu platnosti, môžeme odovzdať priamo do zberu. O naložení s

vyradenými knižničnými jednotkami musíme mať príslušné doklady (zmluvy, príjmové

doklady a podobne), ktoré uschovávame v dokladovej časti zoznamu vyraďovaných

knižničných jednotiek.

9. Vyhláška MK SR č.421/2003 Z. z. rieši aj nakladanie s Prírastkovým zoznamom a

Zoznamom úbytkov počas existencie knižnice i po jej zrušení:

„Prírastkový zoznam a zoznam úbytkov sú neoddeliteľnou súčasťou knižničného fondu.

Knižnica ich musí uchovávať počas celej svojej existencie. Po zániku knižnice sa prírastkové

zoznamy a zoznamy úbytkov uložia u zriaďovateľa, ktorý s nimi naloží podľa registratúrneho

poriadku. Odporúčame, aby zoznamy boli uložené podľa možnosti v trezore alebo aspoň v

plechovej skrini, aby sa zabezpečili nielen pred odcudzením ale aj pred poškodením. Za trvalé

a vhodné uchovávanie je zodpovedná poverená osoba, ktorá taktiež zodpovedá za vedenie,

aktualizáciu a uchovávanie zoznamu prírastkových i úbytkových zoznamov.“

**Zodpovednosť za porušenie povinností**

Ministerstvo kultúry môže v zmysle § 23 zákona o knižniciach uložiť pokutu za porušenie

povinností pri rušení knižnice:

1. povinnosti zriaďovateľa - podľa §12 ods. 2 písm.:

b) oznámenie MK SR zriadenie alebo založenie a zrušenie knižnice do 60 dní od vzniku

týchto skutočností

f) zabezpečenie pravidelného dopĺňania, odbornej evidencie, odborného spracovania,

ochrany, využívania a sprístupňovania knižničného fondu

i) ponúknutie vyradeného knižničného fondu zrušenej knižnice iným knižniciam, prednostné

právo na získanie vyradených knižničných dokumentov majú knižnice s konzervačnou

funkciou

2. povinnosti knižnice - podľa § 13 ods. 2 písm.:

b) vykonávanie odbornej evidencie, revízie a vyraďovania knižničných dokumentov z fondu

**Rešpektovanie metodickej zodpovednosti**

Zákon o knižniciach určuje knižnice, ktoré majú metodickú pôsobnosť v rámci knižničného

systému SR. Preto je nevyhnutné oznámiť písomne s podpisom štatutára knižnice rozhodnutie

o zrušení knižnice nielen Odboru múzeí, galérií a knižníc Sekcie kultúrneho dedičstva MK

SR, ale aj príslušnej metodicky nadriadenej knižnici podľa zákona o knižniciach, t. j. pri

obecných knižniciach príslušnej regionálnej knižnici, o akademických a školských

knižniciach informujú Slovenskú pedagogickú knižnicu v Bratislave, o špeciálnych

knižniciach ústrednú knižnicu siete príslušného typu špeciálnych knižníc.

Iveta Kilárová

Slovenská národná knižnica